1.  ปัจจัยความเสี่ยง

1.1ความเสี่ยงจากธุรกิจหลักทรัพย์

  1) ความเสี่ยงด้านความผันผวนของตลาดหลักทรัพย์และภาวะเศรษฐกิจของประเทศไทย

ณ วันที่ 31 ธันวาคม 2552
บริษัทมีรายได้หลักจากรายได้ค่าธรรมเนียมการเป็นนายหน้าซื้อขายหลักทรัพย์และตัวแทนซื้อขายสัญญาซื้อขายล่วงหน้า
และรายได้ค่าที่ปรึกษาและจัดจำหน่าย รายได้จากเงินลงทุนในหลักทรัพย์และตราสารอนุพันธ์
หรือคิดเป็นสัดส่วนประมาณร้อยละ 79.96 ร้อยละ 1.54 และร้อยละ 0.54 ของรายได้รวม
จากโครงสร้างรายได้ดังกล่าวแสดงให้เห็นว่า
บริษัทมีความเสี่ยงจากความผันผวนของตลาดหลักทรัพย์และตลาดอนุพันธ์
รวมถึงภาวะเศรษฐกิจและการเมืองภายในประเทศ และต่างประเทศ
หากปัจจัยดังกล่าวส่งผลลบต่อความเชื่อมั่น
ปริมาณการซื้อขายหลักทรัพย์และตราสารอนุพันธ์จะมีมูลค่าลดลง
และส่งผลกระทบให้รายได้จากค่าธรรมเนียมนายหน้าในการซื้อขายหลักทรัพย์และตราสารอนุพันธ์ลดลงด้วย

เพื่อรองรับความผันผวนดังกล่าวข้างต้น บริษัท ทรีนีตี้ วัฒนา จำกัด (มหาชน)
จึงมีนโยบายเพิ่มการลงทุนในหลักทรัพย์ทั้งในและนอกตลาดหลักทรัพย์
ตลอดจนเพิ่มแหล่งรายได้จากการบริหารจัดการกองทุนส่วนบุคคล การให้บริการซื้อขายตราสารหนี้
และหน่วยลงทุน
เพื่อกระจายความเสี่ยงจากการพึ่งพารายได้ค่าธรรมเนียมนายหน้าในการซื้อขายหลักทรัพย์
รวมทั้งเป็นการเพิ่มประเภทการให้บริการแก่ลูกค้าเดิมและทำการตลาดเพื่อขยายฐานลูกค้าใหม่

2) ความเสี่ยงจากการแข่งขันของผู้ประกอบการในธุรกิจด้านนายหน้าซื้อขายหลักทรัพย์

การแข่งขันในธุรกิจหลักทรัพย์คาดว่าจะรุนแรงจากจำนวนบริษัทหลักทรัพย์ที่มีมากถึง 38 บริษัท
โดยที่บริษัทหลักทรัพย์ส่วนใหญ่จะเน้นนักลงทุนรายย่อย และเริ่มตั้งแต่วันที่ 1 มกราคม 2553
อัตราค่าธรรมเนียมซื้อขายหลักทรัพย์ได้เปลี่ยนจากที่กำหนดค่าธรรมเนียมคงที่ไว้ร้อยละ 0.25
สำหรับกรณีทั่วไป และร้อยละ 0.15 สำหรับการซื้อขายทางอินเทอร์เน็ต
เป็นอัตราค่าธรรมเนียมผันแปรตามปริมาณการซื้อขาย (Sliding scale) เป็นระยะเวลา 2 ปี
แล้วจึงเปิดเสรีอัตราค่าธรรมเนียมในปี 2555

เพื่อเตรียมความพร้อมรองรับการแข่งขัน บริษัทหลักทรัพย์ ทรีนีตี้
จำกัดจึงได้กำหนดนโยบายที่จะรุกสร้างและขยายฐานลูกค้าทั้งลูกค้าบุคคลธรรมดา นิติบุคคล
และลูกค้าสถาบัน
รวมทั้งเน้นความสำคัญกับงานวิเคราะห์หลักทรัพย์เพื่อให้มีการให้บริการข้อมูลการวิเคราะห์ วิจัย
เกี่ยวกับการลงทุนในหลักทรัพย์ที่มีคุณภาพและทันต่อเวลาแก่ลูกค้า
และนำเสนอการลงทุนในสัญญาซื้อขายล่วงหน้าในตลาดอนุพันธ์เป็นทางเลือกในการลงทุนให้แก่ลูกค้าในภาวะการณ์ที่เหมาะสม
และสามารถให้ผลตอบแทนแก่ลูกค้าได้ในอีกทางหนึ่ง
นอกจากนั้นยังมีนโยบายเพิ่มคุณภาพการให้บริการโดยการฝึกอบรมให้ความรู้แก่เจ้าหน้าที่การตลาดถึงผลิตภัณฑ์หรือบริการทางการเงินใหม่ๆ
เพื่อเพิ่มทางเลือกในการลงทุน เช่น Single Stock Futures, Gold Futures,
Securities Borrowing and Lending เป็นต้น การจัดตั้งหน่วยงาน Call Center
และการใช้ประโยชน์จากการสื่อสารในการรวบรวมข่าวสารที่เป็นประโยชน์ให้ลูกค้าได้ทราบโดยเร็ว

3) ความเสี่ยงจากการจัดจำหน่ายและรับประกันการจำหน่ายหลักทรัพย์

การจัดจำหน่ายและรับประกันการจำหน่ายหลักทรัพย์
จะเกิดความเสี่ยงจากกรณีที่ไม่สามารถกระจายหรือเสนอขายหลักทรัพย์ได้เต็มจำนวนตามที่รับประกันไว้
บริษัทจะต้องเก็บหลักทรัพย์เหล่านั้นเข้าบัญชีเงินลงทุนซึ่งทำให้สภาพคล่องลดลง
และอาจเกิดผลกำไรหรือขาดทุนจากการขายหลักทรัพย์ดังกล่าวออกไป ในปี 2552 บริษัทหลักทรัพย์
ทรีนีตี้ จำกัดรับจัดจำหน่ายตราสารหนี้จำนวน 1 บริษัท
ซึ่งไม่มีหลักทรัพย์คงเหลือที่บริษัทฯต้องรับจากการจัดจำหน่ายและรับประกันการจำหน่ายเข้าบัญชีเงินลงทุนของบริษัทฯ

อย่างไรก็ตาม เพื่อลดความเสี่ยงดังกล่าวที่อาจเกิดขึ้นในอนาคต บริษัทฯ
มีนโยบายในการรับประกันการจำหน่ายหลักทรัพย์
โดยจะต้องมีการพิจารณาและวิเคราะห์รายละเอียดเกี่ยวกับหลักทรัพย์ ราคาเสนอขาย สภาวะตลาด
และทดสอบความต้องการของลูกค้าและผู้ลงทุน
รวมทั้งต้องมีการนำเสนอต่อคณะกรรมการจัดการกองทุน
เพื่อพิจารณาก่อนการรับเป็นผู้จัดจำหน่ายและรับประกันการจำหน่ายหลักทรัพย์ทุกราย

4) ความเสี่ยงจากการผิดนัดชำระเงินของลูกค้า

ปัจจัยที่มีผลกระทบต่อความเสี่ยงจากการผิดนัดชำระเงินของลูกค้าในธุรกิจหลักทรัพย์ ได้แก่
สภาพตลาดหลักทรัพย์
แนวโน้มการเก็งกำไรโดยเฉพาะการซื้อขายหุ้นแบบหักกลบลบหนี้ภายในวันเดียวในช่วงที่ตลาดมีแนวโน้มของราคาหุ้นที่ลดลง
ซึ่งบริษัทได้ลดความเสี่ยงในเรื่องดังกล่าวโดยให้ความสำคัญในการพิจารณาคัดเลือกลูกค้าเพื่อให้ได้ลูกค้าที่มีคุณภาพ
และมีการกำหนดวงเงินซื้อขายหลักทรัพย์ให้เหมาะสมกับฐานะการเงินของลูกค้า หรือหลักประกัน
ตลอดจนมีขั้นตอนในการติดตามและดำเนินการในกรณีที่ลูกค้าผิดนัดชำระเงินอย่างเข้มงวด

ในเดือนตุลาคม 2551 ตลาดมีการปรับตัวลงอย่างรุนแรงจากวิกฤติการเงินของสหรัฐฯ
จนเป็นผลให้มูลค่าหลักประกันของลูกหนี้เงินให้กู้ยืมเพื่อซื้อหลักทรัพย์ของบริษัทฯ
ปรับตัวลงจากการที่ราคาหลักทรัพย์ลดลงถึงราคา Floor อย่างต่อเนื่อง 4 วันทำการ
เป็นผลให้ไม่สามารถบังคับขายหลักทรัพย์ได้ จึงทำให้ลูกหนี้ต้องทำหนังสือรับสภาพหนี้ และผ่อนชำระ
ณ วันที่ 31 ธันวาคม 2552 บริษัทหลักทรัพย์ ทรีนีตี้ จำกัด
มียอดหนี้เกินกว่ามูลค่าหลักประกันที่ต้องตั้งสำรองเผื่อหนี้สงสัยจะสูญจำนวน 153.06ล้านบาท
คิดเป็นร้อยละ 23.7 ของเงินกองทุน
ซึ่งบริษัทฯได้มีการตั้งสำรองเผื่อหนี้สงสัยจะสูญตามจำนวนหนี้หลังหักมูลค่าหลักทรัพย์ค้ำประกันไว้เต็มจำนวนแล้ว
รวมทั้งบริษัทฯได้ดำเนินมาตรการที่เพิ่มความเข้มงวดในการให้กู้ยืมเพื่อซื้อหลักทรัพย์เพื่อป้องกันความเสี่ยงในอนาคต
เช่น เกณฑ์ในการกำหนดหลักทรัพย์ที่ให้กู้ยืมที่เข้มงวด การทบทวนเกณฑ์การประเมินวงเงิน เป็นต้น

5)ความเสี่ยงจากการลงทุนอันเกิดจากการเปลี่ยนแปลงของราคาหลักทรัพย์ ตราสารอนุพันธ์
และอัตราดอกเบี้ย

บริษัทและบริษัทย่อยมีเงินลงทุนในหลักทรัพย์ทั้งระยะสั้นและระยะยาวที่เป็นทั้งหลักทรัพย์เพื่อค้า
และเผื่อขาย รวมทั้งมีการลงทุนในสัญญาซื้อขายล่วงหน้าในตลาดอนุพันธ์
โดยบริษัทจะแสดงมูลค่าหลักทรัพย์และสัญญาซื้อขายล่วงหน้าดังกล่าวตามมูลค่ายุติธรรม (Fair
Value) ทั้งนี้ บริษัทจะคำนวณมูลค่ายุติธรรมของหลักทรัพย์เพื่อค้าและเผื่อขายดังกล่าว
จากราคาเสนอซื้อล่าสุด ณ สิ้นวันทำการสุดท้ายของปีของตลาดหลักทรัพย์แห่งประเทศไทย
มูลค่ายุติธรรมของหน่วยลงทุนคำนวณจากมูลค่าสินทรัพย์สุทธิ (Net asset value) ของกองทุน ณ
วันสิ้นปี จากวิธีการคำนวณมูลค่าของหลักทรัพย์ดังกล่าว
อาจส่งผลให้เกิดมูลค่าเงินลงทุนเปลี่ยนแปลงตามราคาหลักทรัพย์ และอัตราดอกเบี้ย ณ
วันทำการสุดท้ายของปีดังกล่าว

สำหรับงบการเงินสิ้นสุด ณ วันที่ 31 ธันวาคม 2552 บริษัทมีเงินลงทุนในหลักทรัพย์ทั้งสิ้นจำนวน
602.18 ล้านบาท คิดเป็นร้อยละ 36.36 ของมูลค่าสินทรัพย์รวม ลดลงจากปี 2551
ซึ่งมีเงินลงทุนในหลักทรัพย์จำนวน 808.95 ล้านบาท คิดเป็นร้อยละ 51.67 ของสินทรัพย์รวม
โดยเป็นการลดลงในเงินลงทุนในตราสารหนี้ (Fixed income) จาก 474.57 ล้านบาท เป็น
297.75 ล้านบาทหรือคิดเป็นร้อยละ 49.45 ของเงินลงทุนรวม ซึ่งลงทุนในตั๋วสัญญาใช้เงิน
ตั๋วเงินที่มีธนาคารรับรองหรืออาวัล และหุ้นกู้
และลดลงในเงินลงทุนในหลักทรัพย์จดทะเบียนในตลาดหลักทรัพย์จาก 83.99 ล้านบาท เป็น 38.90
ล้านบาท สำหรับส่วนที่เหลือเป็นเงินลงทุนในกองทุนรวมจำนวน 13.66 ล้านบาท
และเงินลงทุนในบริษัทร่วมจำนวน 244.07 ล้านบาท ในปี 2552
บริษัทมีผลตอบแทนจากเงินลงทุนในหลักทรัพย์ทั้งสิ้น 16.25 ล้านบาท
ซึ่งเป็นขาดทุนที่เกิดขึ้นจากการซื้อขายหลักทรัพย์จำนวน 1.47 ล้านบาท
ดอกเบี้ยและเงินปันผลของหลักทรัพย์ทั้งเพื่อค้าและเผื่อขายจำนวน 13.12 ล้านบาท
กำไรที่ยังไม่เกิดขึ้นจากเงินลงทุนเพื่อค้า 4.54 ล้านบาท
และกำไรที่ยังไม่เกิดขึ้นที่แสดงในส่วนของผู้ถือหุ้นจำนวน 0.06 ล้านบาท
รวมทั้งได้รับรู้กำไรตามวิธีส่วนได้เสียจากเงินลงทุนในบริษัทร่วมจำนวน 11.82 ล้านบาท นอกจากนี้
บริษัทได้ลงทุนในสัญญาซื้อขายล่วงหน้า ซึ่ง ณ วันที่ 31 ธันวาคม 2552
มีมูลค่ายุติธรรมคงเหลือนอกงบดุลจำนวน 106.19 ล้านบาท โดยมีขาดทุนจากเงินลงทุนจำนวน
14.25 ล้านบาท

จากการลงทุนในหลักทรัพย์และตราสารอนุพันธ์ทั้งระยะสั้นและระยะยาวที่บริษัทต้องแสดงมูลค่าหลักทรัพย์ตามมูลค่ายุติธรรม
(Fair Value)
อาจทำให้เกิดความเสี่ยงจากการเปลี่ยนแปลงของราคาหลักทรัพย์และอัตราดอกเบี้ย
ในการลงทุนแต่ละประเภท
บริษัทมีนโยบายการควบคุมความเสี่ยงและจำกัดผลขาดทุนรายหลักทรัพย์และรายบัญชี
รวมทั้งมีการรายงานกลยุทธการลงทุนและความเสี่ยงโดยผู้ดูแลบัญชีเงินลงทุนและฝ่ายบริหารความเสี่ยงและข้อมูลการจัดการต่อคณะกรรมการพิจารณาการลงทุนเป็นประจำ
เพื่อดูแลการลงทุนให้อยู่ในระดับความเสี่ยงที่ยอมรับได้

6) ความเสี่ยงจากการโยกย้ายของบุคลากร

บริษัทมีรายได้หลักมาจากรายได้จากธุรกิจหลักทรัพย์และสัญญาซื้อขายล่วงหน้า โดยในปี2551
และในปี 2552
บริษัทมีรายได้จากธุรกิจหลักทรัพย์และสัญญาซื้อขายล่วงหน้าคิดเป็นสัดส่วนประมาณร้อยละ 81.87
และ 94.94 ของรายได้รวมของบริษัทและบริษัทย่อยตามลำดับ
ทั้งนี้การดำเนินธุรกิจหลักทรัพย์และสัญญาซื้อขายล่วงหน้าซึ่งเป็นธุรกิจด้านบริการ
บุคลากรถือว่ามีความสำคัญต่อความสามารถในการดำเนินธุรกิจและการขยายงานมาก
ซึ่งการแย่งตัวบุคลากรน่าจะรุนแรงขึ้นหลังการเปิดเสรีทางการเงิน

อย่างไรก็ตาม เพื่อลดความเสี่ยงด้านนี้
บริษัทจึงมีนโยบายที่จะพัฒนาและเพิ่มพูนความรู้ของพนักงานทุกระดับในกลุ่มอย่างต่อเนื่องสม่ำเสมอ
เพื่อเพิ่มศักยภาพให้กับพนักงาน และสร้างความผูกพันกับองค์กร
นอกจากนี้บริษัทมีระบบการให้ผลตอบแทนและผลประโยชน์อื่นๆ
ที่เป็นมาตรฐานและเหมาะสมกับสภาพตลาดและการแข่งขัน

7) ความเสี่ยงจากการขัดข้องของระบบซื้อขายหลักทรัพย์และสัญญาซื้อขายล่วงหน้า

ระบบซื้อขายหลักทรัพย์และสัญญาซื้อขายล่วงหน้าเป็นระบบคอมพิวเตอร์หลักที่สำคัญในการดำเนินธุรกิจ
ซึ่งการขัดข้องหรือความผิดพลาดของระบบจะมีผลกระทบโดยตรงกับลูกค้า
และการดำเนินงานและความน่าเชื่อถือของบริษัท
ปัจจุบันบริษัทได้จัดให้มีการบริหารจัดการระบบคอมพิวเตอร์
และบุคลากรด้านคอมพิวเตอร์ที่เหมาะสมและเพียงพอแก่การสนับสนุนการประกอบธุรกิจ
โดยกำหนดนโยบายและวิธีปฏิบัติในการรักษาความปลอดภัยด้านเทคโนโลยีสารสนเทศ
ซึ่งผ่านการพิจารณาอนุมัติโดยคณะกรรมการบริษัท ได้แก่ การจัดให้มีศูนย์สำรองที่สาขาพระราม 2
เพื่อรองรับกรณีระบบซื้อขายหลักทรัพย์ที่สำนักงานใหญ่ขัดข้อง
การควบคุมไม่ให้บุคคลที่ไม่เกี่ยวข้องเข้าถึงหรือล่วงรู้ข้อมูลที่สำคัญ การจัดให้มีการสำรองข้อมูล
และมีการทดสอบการนำข้อมูลสำรองกลับมาใช้งาน
รวมถึงการจัดให้มีระบบการรักษาความปลอดภัยของศูนย์คอมพิวเตอร์ที่สำนักงานใหญ่

ในปีที่ผ่านมาบริษัทหลักทรัพย์ ทรีนีตี้ จำกัด
พบปัญหาเกี่ยวกับระบบคอมพิวเตอร์ซื้อขายหลักทรัพย์ของบริษัท จำนวน 1 ครั้ง
เป็นปัญหาที่เกิดจากความผิดพลาดของระบบซื้อขายของบริษัทหลักทรัพย์อื่นที่พัฒนาโดยVendor
รายหนึ่งที่ไม่รองรับชื่อหุ้นที่นำหน้าด้วยตัวเลข ซึ่งเป็นผลให้ตลาดหลักทรัพย์ฯ
เลื่อนเวลาเปิดการซื้อขายออกไป ตลาดหลักทรัพย์ฯ ได้ดำเนินการให้ Vendor
มีการตรวจสอบระบบให้มีความรัดกุมกว่านี้ เพื่อป้องกันไม่ให้เกิดปัญหาดังกล่าวอีก
สำหรับระบบซื้อขายสัญญาซื้อขายล่วงหน้ามีปัญหาจากความผิดพลาดที่ทำให้ระบบหยุดทำงาน 1 ครั้ง
เกิดจากระบบซื้อขายทางอินเทอร์เน็ตของ Vendor รายหนึ่ง (Internet Trading)
ที่ไม่สามารถรองรับปริมาณการซื้อขายทองคำได้เพียงพอกับ Transaction
ที่เกิดขึ้นมากในวันดังกล่าว เพื่อป้องกันปัญหาในลักษณะเดียวกันนี้ Vendor
ได้มีการปรับปรุงระบบเรียบร้อยแล้ว

8)  ความเสี่ยงจากจากการดำเนินธุรกิจภายใต้กฎเกณฑ์ ระเบียบ ข้อบังคับ
    และประกาศที่เข้มงวดของหน่วยงานที่กำกับดูแล

บริษัทหลักทรัพย์ ทรีนีตี้ จำกัด และบริษัท ทรีนีตี้ แอ๊ดไวซอรี่ 2001 จำกัด
ซึ่งเป็นบริษัทย่อยของบริษัท ประกอบธุรกิจหลักทรัพย์ ที่ปรึกษาทางการเงิน
และตัวแทนซื้อขายสัญญาซื้อขายล่วงหน้าซึ่งอยู่ภายใต้การควบคุมและกำกับของสำนักงานกำกับหลักทรัพย์และตลาดหลักทรัพย์
ตลาดหลักทรัพย์แห่งประเทศไทย และบริษัท ตลาดอนุพันธ์ (ประเทศไทย) จำกัด (มหาชน)
ภายใต้การควบคุมดังกล่าว บริษัทย่อยต้องปฏิบัติตามกฎเกณฑ์ ระเบียบ ข้อบังคับ
และประกาศที่ได้ประกาศใช้ในปัจจุบัน
และที่จะประกาศใช้ในอนาคตของหน่วยงานดังกล่าวอย่างเคร่งครัด
การดำเนินงานของบริษัทย่อยภายใต้กฎเกณฑ์ที่เข้มงวดดังกล่าว
อาจทำให้เกิดข้อจำกัดต่อการกำหนดนโยบาย เป้าหมายในการดำเนินธุรกิจ ลักษณะของบริการ
รวมถึงกลยุทธ์ด้านการแข่งขันของกลุ่มบริษัท และผลการดำเนินงานในอนาคต

นอกจากข้อจำกัดดังกล่าว การดำเนินงานภายใต้กฎเกณฑ์ที่เข้มงวดดังกล่าว
อาจทำให้บริษัทมีความรับผิดชอบที่เกิดขึ้นจากความผิดพลาดจากการปฏิบัติงานของพนักงาน เช่น
ความผิดพลาดจากฝ่ายปฏิบัติการเกี่ยวกับการซื้อขายหลักทรัพย์ การค้าหลักทรัพย์ และการจัดจำหน่าย
รวมถึงการเป็นที่ปรึกษาทางการเงิน ซึ่งอาจทำให้บริษัทต้องรับผิดชอบค่าปรับ
หรือการลงโทษในลักษณะต่าง ๆ เช่นการตักเตือน การตัดคะแนน การสั่งพักใบอนุญาต
หรือยกเลิกใบอนุญาต ซึ่งอาจส่งผลกระทบด้านลบต่อการดำเนินธุรกิจของบริษัท อย่างไรก็ตาม
เนื่องจากบริษัทมีระบบควบคุมการดำเนินธุรกิจของบริษัทอย่างใกล้ชิด
ประกอบกับบริษัทควบคุมดูแลการปฏิบัติงานของพนักงาน โดยจัดให้มีคู่มือพนักงาน
และมีระบบตรวจสอบการปฏิบัติงานของพนักงานอย่างใกล้ชิด
รวมถึงมีระบบการบริหารความเสี่ยงที่มีประสิทธิภาพ
ดังนั้นบริษัทเชื่อว่าโอกาสที่จะเกิดความเสียหายที่มีนัยสำคัญต่อธุรกิจหลักทรัพย์จากความเสี่ยงดังกล่าวมีน้อยมาก
ทั้งนี้ที่ผ่านมา บริษัทไม่มีปัญหาหรือไม่เคยถูกกล่าวโทษจนถูกสั่งพัก หรือยกเลิกใบอนุญาต

1.2 ความเสี่ยงจากการดำเนินธุรกิจที่ปรึกษาทางการเงิน

นอกจากรายได้ของบริษัทส่วนใหญ่มาจากบริษัทหลักทรัพย์แล้ว
บริษัทยังมีรายได้จากการดำเนินธุรกิจด้านที่ปรึกษาทางการเงินโดยบริษัทหลักทรัพย์ ทรีนีตี้ จำกัด
และบริษัท ทรีนีตี้ แอ๊ดไวซอรี่ 2001 จำกัด โดยมีสัดส่วนของรายได้ประมาณร้อยละ 1.54
ของรายได้รวมของบริษัทและบริษัทย่อย
ทั้งนี้การดำเนินธุรกิจด้านที่ปรึกษาทางการเงินมีความเสี่ยงในกรณีที่ต้องมีความรับผิดชอบร่วมกับลูกค้าในการเปิดเผยข้อมูลที่ถูกต้อง
เพียงพอ และครบถ้วนต่อสาธารณชน ซึ่งบริษัทฯ
ลดความเสี่ยงดังกล่าวโดยการให้ความสำคัญอย่างมากต่อคุณภาพของบริการ บุคลากรจะต้องมีความรู้
ความสามารถ
และประสบการณ์ในธุรกิจเพื่อสามารถให้บริการแก่ลูกค้าได้อย่างถูกต้องและมีประสิทธิภาพ
รวมถึงยังให้ความสำคัญในการศึกษาข้อมูลเบื้องต้นของลูกค้า เพื่อทำการประเมินก่อนที่จะรับงาน